Заминҳои фонди давлатӣ

Заминҳои фонди давлатӣ — ҳамаи заминҳое, ки дар дохили мамлакатанд.

Заминҳои фонди давлатӣ моликияти давлатӣ, яъне, молу мулки умумихалқӣ мебошанд. Заминҳои фонди давлатӣ мувофиқи мақсадҳои асосии таъйиноти замин ба гурӯҳҳои зер тақсим мешаванд: 1) заминҳои таъйиноти кишоварзӣ — ҳамаи заминҳое, ки барои эҳтиёҷоти кишоварзӣ истифода мешаванд; 2) заминҳои маҳалҳои аҳолинишин (шаҳрҳо, шаҳракҳо ва деҳаҳо); 3) заминҳои саноат, нақлиёт, осоишгоҳҳо, мамнуъгоҳҳо ва дигар заминҳое, ки дар кишоварзӣ истифода намешаванд. Ба ин заминҳо дохил мешаванд: заминҳои корхона ва муассисаҳои саноати истихроҷ ва коркарди маъдан, заминҳои нақлиёт (р. о., обҳои дохилӣ, баҳрӣ, ҳавоӣ ва ғ.), заминҳо барои эҳтиёҷи мудофиа, замини роҳҳои алоқа ва шабакаҳои барқии баландшиддат, заминҳои мамнуъгоҳҳо. 4) Заминҳои фонди давлатӣ-и беша. Ба ин заминҳои бешазор, инчунин заминҳои ғайрибешаие, ки барои эҳтиёҷи хоҷагии ҷангал таъйин шудаанд, дохил мешаванд; 5) Заминҳои фонди давлатӣ-и об — заминҳои зери обанборҳо (дарёҳо, кӯлҳо, каналҳо ва ғ.), пиряхҳо, иншооти ҳидротехникӣ, иншооти дигари хоҷагии об ва ғ.; 6) заминҳои захираи давлатӣ — ҳамаи заминҳое, ки барои истифодаи бемуҳлат ё дарозмуддат дода нашудаанд.

Ҳоло ҷамъи заминҳои Ҷумҳурии Тоҷикистон 14137685 га-ро ташкил медиҳад, ки аз он 2692 га заминҳое, ки дар ҷараёни сохтмони мелиоративӣ қарор доранд; 210595 га заминҳои назди ҳавлӣ, 59732 га заминҳои хоҷагиҳои ёрирасони шахсӣ, 291200 га ҷангалу бешазорҳо, 274406 га буттазор, 4200 га ботлоқ, 263469 га заминҳои зери об, 58749 га роҳҳо ва роҳҳои чорвогузар, 83500 га заминҳои зери иморату иншоот ва 8204812 га заминҳои дигар мебошанд. Ин рақамҳо доимӣ набуда, вобаста ба тараққиёти ин ё он шакли хоҷагидорӣ қариб ҳар сол тағйир меёбанд.

 Эзоҳ 

 Адабиёт 

 Маълумот дар бораи заминҳо ва тақсимоти он ба намудҳо дар вилоятҳо, шаҳру ноҳияҳои Ҷумҳурии Тоҷикистон. Д., 2017.

Гурӯҳ:Заминдорӣ